SA onderwyser in China vreesbevange weens 'xenofobie' | Maroela Media
"Hou moed, ons sal weer by die huis kom."
Dit was Dinsdag 'n jong Suid-Afrikaner in Nanjing, China, se boodskap nadat daar die afgelope ruk glo toenemende vyandigheid teenoor buitelanders in dié land ondervind word.
Die onderwyseres gee die afgelope jaar Engels by 'n skool in die stad en sê sy bid nou onophoudelik dat die Suid-Afrikaanse regering sal ingryp en mense soos sy na Suid-Afrika sal repatrieer.
Buitelanders in China – en veral diegene van Afrika – word die afgelope ruk glo daarvan beskuldig dat hulle verantwoordelik is vir 'n tweede vlaag van die dodelike nuwe koronavirus in die land.
Buitelanders glo stief behandel
Die onderwyseres, wat gevra het dat haar naam nie genoem word nie, sê die wagte in haar woonstelgebou – waar sy al 18 maande lank woon en wat haar goed ken – het haar telkens toegang tot die gebou geweier omdat sy 'n buitelander is. "Wanneer ek in die hysbak klim, klim al die ander mense uit," het sy vertel.
Die vrou het gesê sy is selfs die plek verbied waarheen sy moet gaan om elektrisiteit te koop en die winkel in haar woonstelgebou weier haar deesdae toegang.
"My huurkontrak het verval en vandag [Dinsdag] is heeltyd gesê 'no foreigners' terwyl ek 'n nuwe plek gesoek het. Niemand help nie. Hulle het net hul skouers opgetrek en gesê 'not our problem'."
Haar huidige verhuurder het eindelik ingestem dat sy in haar woonstel mag aanbly – maar teen huur van ¥8 000 yen, oftewel sowat R20 000. "Hy weet ek is desperaat en het nêrens om heen te gaan nie."
Die vrou het gesê sommige mense in soortgelyke omstandighede as sy verdien nou net sowat 'n derde van hul salarisse terwyl ander glad nie meer betaal word nie. Al wat sy nou wil doen, is om terug te keer na Suid-Afrika en haar lewe hier te hervat.
"China was goed vir my en die mense was ongelooflik. Maar nou is net my verhuurder goed vir my en ek is baie bang," het sy vertel.
Sy glo die meeste Chinese is goeie mense, maar dink talle van hulle het voor groepsdruk en "leuens" van die regering geswig, daarom dat hulle nou buitelanders stief behandel. "Ek is 100% seker dat hulle nou dink ons is die virus. Dit breek my hart, want van my eie Chinese kollegas wou nie eens help met my kragprobleem nie. Ek het nog nie my voete uit China gesit [sedert die uitbreking] nie. Elke buitelander word nou as die vyand gesien."
Die vrou het gesê sy is in deurlopende verbinding met die Suid-Afrikaanse departement van internasionale betrekkinge en samewerkende regering om terug te keer huis toe.
"Dit is moeilik, vrekmoeilik en emosioneel knak 'n mens. Ek kan nie wag om weer by die huis te wees nie," het sy gesê.
Maroela Media het vroeër berig Lunga Ngqengelele, woordvoerder van Dirco, het gesê hulle neem kennis van Suid-Afrikaanse burgers wat in die buiteland gestrand is. Hy het bevestig dat Dirco alles in sy vermoë doen om hierdie burgers veilig na Suid-Afrika terug te bring. Die departement gaan voort om met onderskeie ambassades en regerings te onderhandel om hul burgers te repatrieer.
Vergadering oor beweerde diskriminasie gevra
Die DA-LP Noko Masipa het Dinsdag die voorsitter van die parlementêre portefeuljekomitee oor internasionale betrekkinge gevra om 'n vergadering met die departement te belê oor stappe wat die regering gaan doen om die beweerde diskriminasie teen Afrika-migrante stop te sit.
"Ons het verskeie mediaberigte en video's gesien waarin beweer word dat Chinese amptenare die nagenoeg 300 000 Afrika-burgers in Guangzhou beskuldig dat hulle verantwoordelik is vir die tweede uitbreking van Covid-19 in die land," het Masipa gesê.
"Dit word berig dat die polisie [in China] veral swart Afrikane teiken en sommige van hulle sonder kennisgewing uit hul huurhuise gesit het. Sommige mense het geen ander opsie gehad as om weens dié wrede behandeling op die straat te slaap nie."
China kap terug
China het verlede maand skielik sy ambassadeur in Suid-Afrika herroep en die DA sê die regering moet oop kaarte speel oor wat die land se verhouding in dié stadium met China is.
Die Chinese regering het Maandag berigte van die beweerde diskriminasie en mishandeling verwerp en hou vol dat almal billik behandel word.
Net 'n dag tevore het die Suid-Afrikaanse regering sy kommer uitgespreek oor die beweerde diskriminasie. "As voorsitter van die Afrika-Unie (AU) is Suid-Afrika baie besorg oor berigte dat Afrikane swak behandeling in China ontvang, insluitend dat hulle sonder toestemming getoets word vir Covid-19, in kwarantyn geplaas word en ander onmenslike behandeling ontvang," het die departement van internasionale betrekkinge en samewerking in 'n verklaring gesê.
Suid-Afrika het ook benadruk die berigte van beweerde diskriminasie en mishandeling is strydig met die "uitstekende verhouding wat tussen China en Afrika bestaan".
Die Chinese konsulaat in Durban het ook skerp gereageer na 'n uitlating deur 'n KwaZulu-Natalse LUR dat die prys van gesigsmaskers opgeblaas word en dat dit glo die skuld van 'n Chinese maatskappy is. Die uitvoerende hoof van die onderneming in Suid-Afrika is boonop in hegtenis geneem en die fabriek gesluit.
Die konsulaat sê die betrokke fabriek het reeds talle skenkings aan die KwaZulu-Natalse regering, die polisie en sommige hospitale gedoen. Nog skenkings sou gedoen word as die fabriek nie gesluit is nie.
"Vriende wat hulp aan Suid-Afrikaners in dié moeilike tyd aanbied, verdien respek, indien nie waardering nie, en moet goed behandel eerder as teleurgestel word – of hulle nou van China of enige ander land is," het die konsulaat gesê.
Ons mense kry nie werk hier nie. Maar nou ja, die Chinese het geen tyd vir Afrikane nie. Hulle wil net Afrika in palm. En die fabriekeienaar het die mense daar toegesluit gehou. Maar die Chinese het ook al meer regte hier as blankes. En hulle metodes in komunisties georiënteerde. Dis hoekom ons regering so hand om die blaas met hulle is.
Sterkte vir ons jongmense wat ook daar teen gediskrimineer word.
Ek kan glad nie verstaan hoe mense so blatant ander mense kan oordeel sonder om al die feite te hê nie. Wat het hulle verkeerd gedoen deur in China te gaan werk? Hoe moes die mense geweet het die pandemie gaan uitbreek?
Almal se omstandighede verskil en mense doen wat hulle doen om verskeie redes.
As jy maand na maand en selfs jaar na jaar werkloos in SA sit NET omdat jy die "verkeerde" velkleur het, sal jy ook spring vir werk in China.
Stem saam Roggie van hulle het werk in Suid Afrika gehad en vir meer GELD bedank en kyk nou wat gebeur. Kry hulle jammer maar die jag na geld boemerang baie kere.